ПРОГРАМ

ДОДЕЛE БЕСПОВРАТНИХ СРЕДСТАВА ЗА КУПОВИНУ МИНИБУСЕВА

ЗА ПОТРЕБЕ ПРЕВОЗА СЕОСКОГ СТАНОВНИШТВА

НА ТЕРИТОРИЈИ РЕПУБЛИКЕ СРБИЈЕ

1. ПРЕДМЕТ ПРОГРАМА

Програмом доделе бесповратних средстава за куповину минибусева за потребе превоза сеоског становништва на територији Републике Србије (у даљем тексту: Програм), утврђени су циљ Програма, подносилац пријаве на јавни конкурс, намена средстава, финансијски оквир, услови за конкурисање, начин достављања пријава, неопходна документација, начин објављивања јавног конкурса и комисија за оцену и контролу реализације пројекта, критеријуми за доделу бесповратних средстава, закључивање уговора и праћење реализације активности.

Средства намењена за реализацију свих програма Министарства за бригу о селу обезбеђенa су чланом 8. Закона о буџету Републике Србије за 2021. годину („Службени гласник РС”, бр. 149/20 и 40/21) у оквиру Раздела 35 – Министарство за бригу о селу; Програм 0110 – Стратешко сагледавање положаја села и сеоског становништва и унапређење услова живота и рада на селу; Функција 110 – Извршни и законодавни органи, финансијски и фискални послови и спољни послови; Програмска активност 0002 – Унапређење услова живота и рада на селу, очување културно историјских садржаја и неговање традиције; Економска класификација 463 – Трансфери осталим нивоима власти, у укупном износу од 1.316.770.000,00 динара, а од којих је 120.000.000,00 динара намењено за реализацију Програма.

1. ЦИЉ ПРОГРАМА

Циљ Програма је унапређење услова живота и рада на селу обезбеђивањем превоза становништву у сеоским срединама.

Реализацијом овог Програма решавају се основне потребе кретања сеоског становништва у циљу омогућавања квалитетнијег живота у руралним срединама, боље повезаности и ефикасније проходности између руралних средина, односно села и градских, односно општинских седишта.

Показатељи учинка на основу којих ће се пратити степен остварености овог циља су:

* број јединица локалне самоуправе које су купиле минибусеве (циљана вредност 17);
* број села којима је обезбеђен линијски превоз минибусевима (циљана вредност 51).

Извор провере показатеља учинка биће извештаји о реализацији пројекта јединице локалне самоуправе.

1. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс су јединице локалне самоуправе.

Свака јединица локалне самоуправе може конкурисати само једном пријавом.

1. НАМЕНА СРЕДСТАВА

Бесповратна средства намењена су за куповину минибусева у белој боји са укупно двадесет и једним путничким седиштем (20+1).

Бесповратна средства се додељују за куповину минибусева који ће се користити искључиво за потребе превоза сеоског становништва из једног села у друго село или из села у градско/општинско седиште.

Бесповратна средства нису намењена за куповину половних возила, трошкове регистрације предметног возила, трошкове осигурања и друге трошкове, који нису у вези са наменом из става 1. ове главе.

1. ФИНАНСИЈСКИ ОКВИР

Максимални износ бесповратних средстава предвиђен за куповину минибуса износи 7.000.000,00 динара.

Додељена бесповратна средства биће пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

Додељени износ бесповратних средстава сматра се коначним додељеним износом за намену предвиђену Програмом. Министарство за бригу о селу (у даљем тексту: Министарство), не преузима обавезу финансирања додатних трошкова. Уколико настану додатни трошкови у вези са реализацијом пројекта, потребна додатна средства мора обезбедити јединица локалне самоуправе из сопствених прихода или из других извора финансирања (донације итд).

1. УСЛОВИ ЗА КОНКУРИСАЊЕ

Право учешћа на јавном конкурсу има подносилац пријаве који испуњава све следеће услове:

1. да је поднео електронски попуњен образац пријаве са документацијом предвиђеном Програмом (образац пријаве се преузима на званичној интернет страници Министарства www.mbs.gov.rs);
2. да рачун подносиоца пријаве није у блокади почевши од 1. јануара 2021. године;
3. да обезбеђује возача одговарајуће категорије за управљање возилима;
4. да обезбеђује одржавање возила (редован сервис возила, регистрација и др.);
5. да за исте намене није користио подстицајна средства у претходне три године, која потичу из буџета Републике Србије или буџета Аутономне покрајине Војводине.

VII. НАЧИН ДОСТАВЉАЊА ПРИЈАВА

Прецизно и тачно попуњена пријава и пратећа документација доставља се препорученом пошиљком на адресу улица Булевар Михајла Пупина бр. 2а, 11070 Нови Београд.

Пријаве се достављају у затвореној и запечаћеној коверти са назнаком „Пријава на конкурс - додела бесповратних средстава за куповину минибусева - НЕ ОТВАРАТИ”, са пуним називом и адресом пошиљалаца на полеђини коверте.

Пријаве које нису поднете на начин из ст. 1. и 2. ове главе неће се разматрати.

1. НЕОПХОДНА ДОКУМЕНТАЦИЈА

Испуњеност свих услова за учешће на јавном конкурсу доказује се следећом документацијом:

1. образац пријаве - електронски попуњен са изјавама у прилогу које потписује градоначелник/председник града/општине;
2. извештај о извршеном испитивању тржишта за предметно возило са процењеном вредношћу потписан од стране одговорног лица у јединици локалне самоуправе и оверен печатом.

Подносилац пријаве је у обавези да приликом сачињавања извештаја о извршеном испитивању тржишта из става 1. тачка 2) ове главе, прибави минимум три понуде различитих понуђача за предметно возило из главе IV став 1. Програма, са утврђеном средњом просечном вредношћу возила за чију набавку Министарство додељује бесповратна средства, а све у складу са Законом о превозу путника у друмском саобраћају („Службени гласник РС”, бр. 68/15, 41/18, 44/18 - др. закон, 83/18, 31/19 и 9/20).

Министарство ће по службеној дужности утврдити увидом у интернет страницу Народне банке Србије да ли јединица локалне самоуправе има рачун који није у блокади, почевши oд 1. јануара 2021. године.

1. НАЧИН ОБЈАВЉИВАЊА ЈАВНОГ КОНКУРСА И КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Министарство ће након ступања на снагу ове уредбе, расписати јавни конкурс. Јавни конкурс ће бити објављен на српском језику у најмање једном дневном листу који се дистрибуира на целој територији Републике Србије, као и на интернет страници Министарства www.mbs.gov.rs. Рок за подношење пријава биће наведен у тексту јавног конкурса.

Утврђивање испуњености услова за конкурисање као и оцењивање пријава врши Комисија за оцену и контролу реализације пројекта (у даљем тексту: Комисија), коју образује министар решењем.

Комисија оцењује пријаве на основу критеријума утврђених Програмом, на основу којих ће бити формирана коначна ранг листа.

У случају да је пријава непотпуна у погледу потребне документације подносилац пријаве ће бити обавештен електронском поштом да у року од пет радних дана допуни пријаву. Подносилац пријаве је у обавези да у обрасцу пријаве наведе мејл адресу за пријем обавештења о пријави и одреди лице у оквиру јединице локалне самоуправе које ће бити задужено за све информације поводом пријаве на јавни конкурс.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија ће одбацити пријаву као непотпуну ако подносилац пријаве не изврши допуну пријаве у року из става 4. ове главе или ако пријава није допуњена у складу са обавештењем Комисије.

Уколико пријаве имају исти број бодова, предност ће имати пријава која је раније предата пошти.

Коначну одлуку о додели средстава доноси министар решењем, на предлог Комисије, а у складу са утврђеним критеријумима и ранг листом пријава.

Министарство додељује бесповратна средства у висини износа средње просечне вредности возила утврђеног у извештају о извршеном испитивању тржишта подносиоца пријаве, а највише до 7.000.000,00 динара.

Бесповратна средства додељиваће се до утрошка средстава намењених за реализацију Програма.

Конкурсна документација се не враћа.

1. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Комисија утврђује предлог решења о додели бесповратних средстава на основу следећих критеријума који се бодују:

1. степен развијености јединице локалне самоуправе у складу са прописима којима се уређује регионални развој (10 бодова);
2. број села који ће имати бенефит од реализације овог пројекта (20 бодова);
3. сеоско становништво се налази у планинским подручјима на просечној надморској висини од 500 m и преко 500 m, према подацима Републичког геодетског завода, у складу са Правилником о одређивању подручја са отежаним условима рада у пољопривреди („Службени гласник РСˮ, број 102/18)-(10 бодова);
4. финансијско учешће јединице локалне самоуправе у реализацији пројекта (5 бодова);
5. удаљеност села од градских и општинских седишта израженa у километрима (25 бодова);
6. ефекат добијања бесповратних средстава за куповину минибуса на регулисање превоза сеоског становништва у оквиру јединице локалне самоуправе (30 бодова).
7. ЗАКЉУЧИВАЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључивању уговора из става 1. ове главе, поништава се решење о додели бесповратних средстава.

За набавку предметних добара, јединица локалне самоуправе је у обавези да започне поступак јавне набавке у складу са Законом о јавним набавкама („Службени гласник РС”, број 91/19), у року од три дана од дана уплате бесповратних средстава на рачун јединице локалне самоуправе. Јединица локалне самоуправе је у обавези да реализује пројекат у року од шест месеци од дана закључивања уговора из става 1. ове главе.

Јединица локалне самоуправе не може отуђити предметно возило у року од десет година од дана закључења уговора о купопродаји са продавцем возила.

У случају новонасталих околности које отежавају или онемогућавају реализацију пројекта у року предвиђеном уговором из става 1. ове главе или отежавају наменску употребу додељених бесповратних средстава, јединица локалне самоуправе је у обавези да обавести Комисију и упути јој писани образложени захтев за измену уговора, о чијој оправданости ће одлучивати Комисија.

1. ПРАЋЕЊЕ РЕАЛИЗАЦИЈЕ АКТИВНОСТИ

Комисија ће вршити контролу реализације свих пројектних активности, а јединица локалне самоуправе је у обавези да омогући вршење контроле.

Уколико се у поступку контроле утврди ненаменско трошење бесповратних средстава или одступање од уговорних одредби, Министарство раскида уговор, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Након реализације пројекта јединица локалне самоуправе је у обавези да поднесе Министарству извештај о реализацији пројекта са пратећом документацијом о наменском и законитом утрошку средстава, најкасније у року од 15 дана од истека рока за реализацију пројекта.

Извештај о реализацији пројекта мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, као и уговор о јавној набавци, изводе из Министарства финансија-Управе за трезор, фактуре, уговоре и другу финансијску документацију.

Министарство задржава право да од јединице локалне самоуправе према потреби затражи и додатну документацију и информације.

У року од три месеца од завршетка Програма Министарство ће ради информисања доставити Влади извештај о резултатима спровођења Програма, који нарочито садржи:

* вредности показатеља учинка на основу којих се прати степен остварености циља Програма,
* величину утрошених и неутрошених средстава, број јединица локалне самоуправе разврстаних по степену развијености и статистичким регионима и укупну раздаљину између села којима се Програмом обезбеђује линијски превоз и градских и општинских седишта,
* објашњење примећених проблема у спровођењу Програма,
* препоручене корективне мере које је потребно предузети да би се обезбедила могућност спровођења програма доделе бесповратних средстава за потребе превоза сеоског становништва у наредним годинама.